रामदेव का अनशन पांच सितारा सत्याग्रह : दिग्विजय  
बाबा रामदेव की जीवनशैली को विलासितापूर्ण बताते हुए कांग्रेस महासचिव दिग्विजय सिंह ने कहा कि योग गुरु का अनशन 'पांच सितारा सत्याग्रह' है।
बाबा रामदेव की जीवनशैली को विलासितापूर्ण बताते हुए कांग्रेस महासचिव दिग्विजय सिंह ने शनिवार को कहा कि योग गुरु का अनशन 'पांच सितारा सत्याग्रह' है। सिंह ने कहा, बाबा निजी जेट विमान में यात्रा करते हैं, आलीशान होटलों में रुकते हैं और अनशन के लिए इस तरह की व्यवस्थाएं करने के लिए उनके पास पैसा है। यह निश्चित रूप से पांच सितारा सत्याग्रह है और इससे उनकी विश्वसनीयता प्रभावित हुई है।  इसके अलावा उन्होंने राष्ट्रीय स्वयंसेवक संघ (आरएसएस) के साथ बाबा के संबंध को लेकर भी सवाल खड़ा किया। उन्होंने कहा, इस अनशन में शामिल लोग मुख्यत: आरएसएस के हैं। यह इस बात का सबूत है कि उन्हें आरएसएस का समर्थन है। बाबा रामदेव ने राजधानी के रामलीला मैदान में शनिवार को भ्रष्टाचार और कालेधन के खिलाफ अनशन शुरू किया।